Det har vært uskiftninger av statsråder i regjeringen og som vanlig er stolen til justisministeren en utsatt post. Anundsen er bytta ut med Amundsen, så det er ikke store forskjellen på papiret. Håpet er at den nye justisministeren ikke går i sin forgjengers fotspor, for det var noen bedrøvelige veivalg.



Anders Anundsen vil gå over i historien som en tafatt justisminister og kanskje bli husket for tre ting. Kjøp av fengselsplasser i utlandet, kjøp av fet reklamefilm for politiet og seg selv, samt de dummeste og mest villedende uttalelser om cannabis på NRK. Det sistnevnte er så grovt at det burde vært stilt mistillitsforslag mot han i Stortinget, men der lever jo de samme blinde folka!



Alle snakker så fint om verdighet i rusomsorgen, men det er umulig når sykdommen er definert som noe kriminelt. Uansett hvor mye omsorg du legger ned i et menneske som bruker narkotika, så er vedkommende stigmatisert gjennom lovverket. Det er svært uheldig!



Det er mange grunner for å avkriminalisere bruken av narkotika. For meg handler det i første rekke om verdighet. Hvordan samfunnet ser på de som sliter seg gjennom hverdagen i et rushelvete. Er det riktig å jage mennesker rundt, gi de bøter og putte de i fengsel for sin sykdom?



Er det riktig at ungdom som utforsker livet skal få ødelagt sin fremtid av en lov som gjør mer skade enn nytte? Ødelagte arbeidsmuligheter fordi man røyka hasj og politiet kom? Er det egentlig riktig å straffe noen som helst for å putte noe i sin egen kropp?



Jeg tror det er viktig at man forstår hva som ligger i avkriminalisering. Det betyr ikke at stoffene skal selges lovlig, det skal fremdeles være straffbart å smugle og selge. Det er brukerne som beskyttes ved en slik regulering. De skal slippe å bli jagd rundt som kriminelle fordi misbruket handler om annet enn alkohol. 15-åringen skal slippe å få narkotika på rullebladet fordi han i sin naive ungdommelighet prøvde det en gang. Det er hva avkriminalisering handler om!



Det er stor avstand mellom å akseptere et problem og godta et rusmiddel. Man trenger ikke å bruke narkotiske stoffer, inkludert alkohol, men man må akseptere at de finnes. Det har tross alt vært en del av vår kultur i mange tusen år.



Det er politikerne som må ta ansvar for en holdningsendring i folket, akkurat som med skremselspropagandaen for 50 år siden. Folkeopplysning er ikke bare NRK sin oppgave, vi må også ha politikere som forteller sannheten! Ikke slik som tidligere justisminister, Anders Anundsen, som støtter seg til en upublisert eksamensoppgave når han sier at cannabis er farligere enn alkohol.



Jeg stiller meg undrende til Fremskrittspartiet som sier ja til at folk kan lage hjemmebrent, men nei til at folk kan ha en cannabisplante i vindu? Har de mista de liberalistiske verdiene eller er det bare et skalkeskjul ovenfor velgerne? Sikkert mange konservative pensjonister som hadde skifta parti hvis FrP hadde legalisert narkotika?



Leder i Fremskrittspartiets Ungdom, Bjørn-Kristian Svendsrud, har sammen med et mindretall i Fremskrittspartiets programkomité foreslått å avkriminalisere bruken av narkotiske stoffer, og prøve ut hasj på resept. Det er flere ungdomspartier som modig står frem med sine meninger, men blir fremdeles ikke hørt av moderpartiet. Det er faktisk en skam!



Jeg vet ikke hvor mye man får utrettet mot valget neste år, men forventer at den nye justisministeren rimelig fort kan gi signaler om hvor han står i debatten om avkriminalisering?



Trond Henriksen – Også lover kan forandres!





